Dinosaurene kommer tilbake
Universal Studios meldte i natt at det kommer en fjerde film i kassasuksess-serien. «Jurassic World», som filmen skal hete, får premiere 12. juni 2015. Ifølge The Guardian tar den nye «Jurassic»-filmen plassen til den norskregisserte «Pirates of The Caribbean»-filmen, som denne uken ble utsatt fra 2014-2016 på grunn av manuskrøll.Steven Spielberg skal også denne gangen produsere «Jurassic»-eventyret, mens Colin Trevorrow står for regien. De som syntes at «Jurassic Park» i 1993 var skremmende nok, må belage seg på enda heftigere kost denne gangen - siden filmen blir i 3D. Hvem som skal fylle rollelisten i «Jurassic World», er ikke bestemt - eller i hvert fall ikke kunngjort.«Jurassic Park» baserte seg på nå avdøde Michael Chrichtons bestselgerroman og knuste alle rekorder da den ble lansert i 1993. Siden har den og de påfølgende filmene spilt inn om lag 12 milliarder kroner på verdensbasis. Spekulasjonene rundt innholdet i den kommende filmen har allerede startet, og ifølge NBC News hevder enkelte at det nye dramaet vil servere tamme dinosaurer.
22 år etter at de gjorde sitt inntok på kinolerretet i «Jurassic Park», er det duket for mer dinosaurdrama.